UDHËZIM
Nr. 246, datë 3.6.2021

PËR PROCEDURËN DHE AFATIN PËR MARRJEN E VENDIMIT TË PUSHIMIT TË SHQYRTIMIT TË KËRKESËS PËR MBROJTJE NDËRKOMBËTARE NË REPUBLIKËN E SHQIPËRISË

Në mbështetje të pikës 4, të nenit 102 të Kushtetutës së Republikës së Shqipërisë, të pikës 6, të nenit 32, të ligjit nr. 10/2021 “Për azilin në Republikën e Shqipërisë”,

UDHËZOJ:

1. Autoriteti përgjegjës për azilin dhe refugjatët vendos pushimin e shqyrtimit të kërkesës për mbrojtje ndërkombëtare, brenda 10 (dhjetë) ditëve nga ndërprerja e procedurës, sipas parashikimit të pikës 1, të nenit 32, të ligjit nr. 10/2021 “Për azilin në Republikën e Shqipërisë”.
2. Kërkesa për tërheqjen e aplikimit për mbrojtje ndërkombëtare paraqitet me shkrim, pranë autoritetit përgjegjës për azilin dhe refugjatët, para përfundimit të afateve procedurale të shqyrtimit të kërkesës për mbrojtje ndërkombëtare.
[bookmark: _GoBack]3. Kërkuesi, i cili banon në Qendrën e Pritjes për Azil, mund ta paraqesë kërkesën me shkrim për tërheqje të kërkesës për mbrojtje ndërkombëtare edhe pranë kësaj qendre. Qendra e Pritjes për Azil, njofton menjëherë në mënyrë elektronike autoritetin përgjegjës për azilin dhe refugjatët, si dhe përcjell kërkesën në rrugë zyrtare, brenda 3 (tri) ditëve nga depozitimi i saj. Kur Qendra konstaton se kërkuesi është larguar nga ambientet e akomodimit, njofton brenda ditës në formë elektronike Autoritetin.
4. Nëse autoriteti përgjegjës për kufirin dhe migracionin, merr dijeni se kërkuesi është larguar nga Republika e Shqipërisë, njofton brenda ditës në mënyrë elektronike autoritetin përgjegjës për azilin dhe refugjatët dhe e dërgon këtë informacion me shkresë brenda 5 (pesë) ditëve nga marrja dijeni. 
5. Vendimi i pushimit të kërkesës për mbrojtje ndërkombëtare, merret nga autoriteti përgjegjës për azilin dhe refugjatët në një mbledhje të posaçme me shumicë votash. Ai përpilohet me shkrim dhe është i arsyetuar.
6. Autoriteti përgjegjës për azilin dhe refugjatët depoziton një kopje të këtij vendimi në Zyrën e Protokollit të Ministrisë së Brendshme, si dhe bën regjistrimin e tij në regjistrin elektronik, të kërkuesve dhe personave në mbrojtje ndërkombëtare.
7. Vendimi i pushimit të kërkesës për mbrojtje ndërkombëtare i komunikohet kërkuesit apo përfaqësuesit të tij ligjor, nga autoriteti përgjegjës për azilin dhe refugjatët brenda 5 (pesë) ditëve nga marrja e këtij vendimi.
8. Autoriteti përgjegjës për azilin dhe refugjatët njofton autoritetin përgjegjës për kufirin dhe migracionin për vendimin e pushimit të kërkesës për mbrojtje ndërkombëtare brenda 5 (pesë) ditëve, nga marrja e këtij vendimi. 
9. Udhëzimi i ministrit të Punëve të Brendshme nr. 268, datë 2.6.2016, “Për procedurën dhe afatin për marrjen e vendimit të pushimit të shqyrtimit të aplikimit për azil në Republikën e Shqipërisë”, shfuqizohet.
10. Për zbatimin e këtij udhëzimi ngarkohen autoriteti përgjegjës për azilin dhe refugjatët, Qendra e Pritjes për Azil dhe autoriteti përgjegjës për kufirin dhe migracionin.
Ky udhëzim hyn në fuqi pas botimit në Fletoren Zyrtare.

